hu en en en en id en en fr ms ca id en en en id en en fr ms ca hu hu ms id id ms ms ms id ms id id ms ms id hu id ms ms id id id ms id id ms ms id id id ms id id id id id ms id id id ms ms id id id id id id id id en en de en en nl en en en id en en id en id en ms fr en id id en fr en id en en cs en id ms en en en en fa en en en en en en es en en ms en fr en en en en en id en en
Helen Keller: Rontaan Akal Mencari Makna – Saifulislam.Com
Wednesday , October 5 2022
“Allah tidak menjadikan manusia itu buta, pekak dan bisu serentak. Jika ada yang begitu, ia disebabkan oleh kemalangan” ujar seorang ustaz.
Saya kaget mendengar penjelasan tersebut.
Beliau ditanya tentang persoalan solat orang yang pekak, bisu dan buta serentak.
Bagaimana beliau boleh begitu pasti bahawa tiada manusia yang lahir buta dan pekak lalu bisu, serentak? Dalam komuniti deafblind, kita ada Marie Heurtin (1885-1921) di Perancis. Beliau buta dan pekak semenjak lahir. Dan dalam ramai-ramai golongan kelainan upaya ini, insan paling terkenal adalah Helen Keller (1880 – 1968) di Amerika Syarikat. Biar pun buta dan pekaknya Keller bukan semenjak lahir, beliau hidup dalam alam yang sunyi dan gelap semenjak bayi.
Apabila soalan fiqh ditanya berkenaan golongan sebegini, selalunya pertanyaan itu akan selesai dengan keputusan mereka tidak mukallaf. Alasannya, tiada cara untuk maklumat dan seterusnya agama boleh disampaikan kepada insan sebegini. Jika sekadar buta, masih boleh mendengar lalu diberitahu. Jika sekadar pekak, masih boleh melihat lalu ditunjuk ajar. Tetapi tanpa kedua-duanya, bagaimanakah mereka boleh diajar, dan seterusnya menjadi manusia yang beragama?
Saya tidak meneroka secara mendalam perbahasan sarjana Islam berkenaan golongan ini. Perbahasan Sara Scalenghe di dalam bukunya Disability in the Ottoman Arab World 1500 – 1800 sedikit sebanyak menyuluh bagaimana golongan kelainan upaya yang pekak atau bisu hidup dalam komuniti yang sangat mementingkan bahasa seperti kaum Arab, dan bagaimanakah polisi Dawlah Uthmaniyyah terhadap golongan ini dari segi peluang pekerjaan serta kebajikan mereka. Akan tetapi untuk golongan pekak-buta serentak, saya belum mendapat akses yang baik tentang mereka di dalam sejarah.
Semasa bersekolah rendah di SRK Raja Di Hilir Ekram, Ipoh, kami mempunyai kelas khas untuk murid pekak dan bisu. Supaya kami boleh berkomunikasi dengan mereka, kami semua turut diajar oleh pihak sekolah bahasa Isyarat. Saya pernah ditumbuk oleh seorang pelajar pekak dan bisu. Biar pun geram dengan tindakannya, saya terfikir juga adakah tumbukan beliau itu serangan, atau khilaf makna dalam komunikasi?
Bahasa isyarat itu sungguh bermakna. Tetapi saya sudah lupa akan signifikasinya ia pada menghubungkan golongan kelainan upaya ini dengan makna kehidupan, agama dan ketuhanan.
Apatah lagi untuk yang buta dan pekak bisu serentak!
Adakah tanggapan bahawa golongan deafblind ini tidak mukallaf kerana tidak boleh diajar dan disampaikan Syariat kepadanya merupakan tanggapan yang dominan? Sejujurnya saya tidak pernah berfikir secara serius mengenai hal ini.
Saya hanya tersedar akan wujudnya satu alam yang unik buat golongan ini apabila saya menonton filem The Miracle Worker (1962) yang menceritakan tentang kehidupan Helen Keller. Apatah lagi selepas mendapat tahu bahawa Helen Keller serta Marie Heurtin dan ramai lagi golongan deafblind ini berjaya menyambung pelajaran hingga mendapat ijazah di universiti!
Menonton filem The Miracle Worker lakonan Anne Bancroft dan Patty Duke ini sungguh menginsafkan. Ia membawa saya kembali bertadabbur kepada beberapa firman Allah yang membicarakan tentang kebolehan manusia untuk tahu.
“Dan Allah telah mengeluarkan kamu dari perut ibumu dalam keadan engkau tidak tahu apa-apa. Lalu Allah jadikan untukmu pendengaran, penglihatan, dan akal fikiran. Mudah-mudahan kamu bersyukur” [al-Nahl 16: 78]
Kita lahir tanpa mengerti apa-apa.
Apabila kita tidak tahu apa-apa, apa pun di sekeliling kita, wujudnya seperti tidak wujud.
Sehinggalah kita boleh sama ada mendengarnya melalui deria pendengaran, atau melihatnya melalui deria penglihatan. Kedua-duanya menjadi tingkap, untuk masuk makna-makna yang wujud dalam kehidupan ini agar ia sampai ke akal fikiran dan akhirnya kita tahu. Imej yang dilihat dan bunyi atau suara yang didengar, dikupas maknanya oleh maklumat yang menerangkan.
Oh, besarnya erti nikmat ini.
Betapa saya sangat kurang mensyukuri-Nya. Saya hanya terfikir tentang tidak tahu kerana tidak mahu tahu dek kemalasan. Tetapi saya terlupa bahawa perjalanan daripada kewujudan sesuatu kepada makna, dan memindahkan makna itu melalui pancaindera, kemudian ke akal fikiran, lalu dimengerti dan terluah sebagai perkataan yang bergabung-gabung membentuk makna yang lebih besar, adalah satu proses yang sungguh luar biasa!
Dan luar biasanya kebolehan manusia untuk menaakul makna, mengingatkan saya juga kepada firman Allah:
“Dan Allah telah mengajar Adam nama-nama (kepada kehidupan) itu seluruhnya. Kemudian Allah ajukan nama-nama itu kepada Malaikat dan Dia berkata, “khabarkan kepada-Ku akan nama-nama semua itu, jika kamu golongan yang benar (terhadap kenyataanmu sebelum ini)” [al-Baqarah 2: 31]
Bapa kita Adam juga seperti kita.
Bermula daripada tidak tahu.
Tetapi kebolehan untuk tahu, bermula daripada pemberitahuan sebagai langkah-langkah awal untuk tahu, menyerlahkan kebesaran Allah pada menjadikan kita Khalifah.
Filem The Miracle Worker menampakkan kepada saya bagaimanakah benda yang sangat asas itu hakikatnya adalah sesuatu yang sangat kompleks. Helen masih bertuah kerana disayangi oleh keluarganya. Mereka tidak sampai hati hendak menghantar Helen ke asylum yang begitu kebinatangan pada zaman tersebut. Tetapi ibu bapa Helen dan seluruh keluarganya tidak tahu bagaimana hendak menembus diri Helen, menyampaikan makna, agar beliau faham. Mereka hanya memberi keperluan fisiologi Helen untuk makan dan minum, tanpa mengajarnya apa-apa yang boleh menjadi Helen seorang insan, bukan haiwan!
Hendak dijerit sekuat mana pun isi hati seorang ibu, Helen terperangkap di dalam dunianya yang sangat sepi dan kosong.
Hendak ditunjuk makna sesuatu, dunia Helen gelap gelita, tidak pernah menatap apa-apa.
Apakah tanpa ‘tingkap’, bererti Helen mustahil belajar? Al-Sam’u beliau tiada. al-Absār beliau juga tiada. Tetapi al-Af’idah Helen masih menunggu untuk tahu. Tergapai-gapai mencari makna.
Hinggalah datangnya Anne Sullivan, seorang guru yang buta penglihatan hampir sepanjang hayatnya. Pengalamannya sebagai seorang murid buta, mencari makna tanpa cahaya, hingga akhirnya memahami, memberinya kelebihan untuk memahamkan.
Tetapi semua itu tidak mudah. Cikgu  Anne Sullivan dilempang, ditumbuk, rambutnya ditarik, tangannya digigit, mukanya disembur dengan makanan. Sebut sahaja apa yang tidak Helen lakukan kepada  Anne Sullivan, semuanya telah dia lakukan. Tetapi adakah serangan fizikal Helen ke atas cikgunya itu mendukung makna menyerang? Atau ia adalah rontaan beliau untuk berkomunikasi?
Tanpa mata dan telinga, Anne Sullivan mengajar Helen melalui sentuhan. Dan sentuhan itu perlu menghubungkan benda dengan maknanya, yang difahami di dalam akal fikiran Helen, melalui rabaan, sentuhan, dan bau. Permainan jari masih belum menjadi bahasa, selagi mana Helen tidak mengerti hubungan di antara nama dengan objek yang dinamakan.
Dalam kemuncak lupusnya semangat untuk berusaha, akhirnya Helen berjaya menghubungkan air perigi dengan W.A.T.E.R yang diungkap dengan jarinya. Air mata di pipi Helen memberitahu, anak kecil itu berjaya keluar dari kegelapan!
Seumpama bumi yang 15 tahun dalam kegelapan tanpa cahaya tiba-tiba menyambut sinar mentari, menukar kegelapan kepada wajah padang hijau dan bunga-bungaan, sejuta warna yang setiap detik menceritakan makna.
Helen akhirnya mendapat cahaya itu.
Hingga akhirnya beliau memperolehi ijazah di universiti.
Sahabat tontonlah sendiri filem itu, atau dapatkan sahaja buku autobiografi Helen Keller yang boleh dimiliki secara percuma.
Betapa tingginya nilai akal fikiran manusia. Andai segala yang ada pada kita ini tiada, selagi ada akal, kita adalah manusia. Dan pada mensesiakan akal fikiran, apa lagi yang berbaki pada kemanusiaan kita?
Akal meronta-ronta mencari makna.
Jangan sia-siakan ia pada menghubungkan Tuhan, diri dan kehidupan.
“Seseorang itu, biar pun pada hakikat dirinya sebagai manusia sudah menjadikan dia istimewa, kelebihannya bergantung kepada setakat mana apa yang menjadikan dirinya itu seorang manusia, dirai dan dikembangkan terlebih dahulu, yakni makna dan cerahnya pengetahuan. Kelebihan ini amat bergantung kepada tahap kesungguhan dan kesabarannya untuk mendapatkan pengetahuan.” – al-Imam al-Raghib al-Isfahani, al-Zarī’ah ilā Makārim al-Syarī’ah.
Helen Keller yang buta dan pekak, apabila memenuhi makna dirinya sebagai manusia, menjadi salah seorang rakyat Amerika terhebat abad ke-20.
Buta, pekak dan bisu, tidak menghalang insan mengetahui. Jangan perbahasan fiqh yang bersahaja, membunuh potensi mereka. Di negara yang memberi peluang pendidikan buat mereka, persoalan golongan deafblind bukan lagi berlegar pada layakkah mereka menerima bantuan zakat atau wajibkah mereka bersolat, semata-mata.
Tanpa penglihatan dan pendengaran, akal masih menobatkan mereka sebagai manusia.
Manusia yang berhak untuk TAHU.
Previous IQRA’: Dari Era Buku Bercetak ke Buku Elektronik
Next Islamically Speaking, Mind Your Language
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
13/01/2015 at 12:51 PM
Salam. Jemput ustaz untuk membaca hasil tulisan saya mengenai golongan ini.
30/01/2015 at 10:16 AM
Terima kasih ustaz atas penulisan ini.
Membawa kami kepada kisah2 manusia hebat yg tidak terjangkau dek fikiran kita. Kuasa Allah dan keupayaan yg diberikan kpd kita, cuma kita yg tidak tahu utk memberi.
Leave a Reply to Ariffudin Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved